ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ՕԳՈՍՏՈՍԻ 23-Ի N 1085-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

«Նորմատիվ իրավական ակտերի մասին» Հայաստանի Հանրապետության օրենքի 33-րդ և 34-րդ հոդվածներին համապատասխան, Հայաստանի Հանրապետության կառավարությունը *որոշում է.*

1. Հայաստանի Հանրապետության կառավարության 2012 օգոստոսի 23-ի «Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման նկատմամբ պահանջները հաստատելու մասին» N 1085-Ն որոշման հավելվածի 35-րդ կետի 4-րդ ենթակետից, 45-րդ կետից հետո նշված վերնագրից «հիմնավորման մասին» բառը փոխարինել «պարբերական վերլուծության» բառերով․

1) ուժը կորցրած ճանաչել 46-րդ կետը․

2) 47-րդ կետը շարադրել հետևյալ խմբագրությամբ՝

« 47. Անվտանգության պարբերական վերլուծության հաշվետվության մշակման հիմք են հանդիսանում՝

1. անվտանգության հիմնավորման հաշվետվությունը.
2. անվտանգության 1-ին և 2-րդ մակարդակի հավանականային վերլուծության հաշվետվությունները.
3. համալիր հետազոտման հաշվետվությունը և դրանից բխող լրացուցիչ հետազոտությունների հաշվետվությունները,
4. էներգաբլոկի անվտանգությունը հիմնավորող փաստաթղթերի և էներգաբլոկի նախագծի ու փաստացի վիճակի՝ ատոմային էներգիայի օգտագործման բնագավառի իրավական ակտերի պահանջներից շեղումների վերլուծության հաշվետվությունը.
5. սեյսմիկ անվտանգության վերագնահատման արդյունքները.
6. Էներգաբլոկի ծերացման կառավարման ծրագիրը.
7. սարքավորումների որակավորման ծրագիրը.
8. անվտանգ շահագործումն ապահովող վարչատեխնիկական և շահագործման հրահանգների վերլուծության արդյունքները․
9. հակահրդեհային պաշտպանության պլանը․
10. նմանատիպ ատոմակայանների շահագործման փորձի և դրանց համար կիրառելի հետազոտական աշխատանքների վերլուծության արդյունքները:»:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հիմնավորում

«Հայաստանի Հանրապետության կառավարության 2012 թվականի օգոստոսի 23-ի N 1085-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման

1․ Միջոցառման իրականացման անհրաժեշտությունը և նպատակը

Վերոհիշյալ որոշման ընդունման անհրաժեշտությունը պայմանավորված է Հայկական ԱԷԿ-ի N 2 Էներգաբլոկի շահագործման նախագծային ժամկետի երկարացման հետ կապված իրավահարաբերությունների կարգավորման անհրաժեշտությամբ։

1․1․ Կարգավորման հարաբերությունների ներկա վիճակը և առկա խնդիրները

2015 թվականի մայիսի 31-ից հունիսի 12-ը Երևանում կայացած Ատոմային Էներգիայի Միջազգային Գործակալության IRRS (IRRS - Integrated Regulatory Review Services - Կարգավորող Մարմնի Գործունեության Դիտարկման Առաքելություն) առաքելության կողմից շեշտվել էր Անվտանգության պարբերական վերլուծության նկատմամբ պահանջների առկայության անհրաժեշտությունը հատկապես ՀԱԷԿ-ի 2-րդ էներգաբլոկի շահագործման նախագծային ժամկետի երկարացման փուլում։

Ատոմային Էներգիայի Միջազգային Գործակալության «ԱԷԿ-ների ծերացման կառավարման և երկարաժամկետ շահագործման ծրագրի մշակում» (Ageing Management and Development of a Programme for Long Term Operation of Nuclear Power Plants), SSG-48 անվտանգության ստանդարտը 2018 թ. թողարկվելուց հետո անհրաժեշտություն է առաջացել ՀՀ համապատասխան իրավական ակտերում կատարել փոփոխություններ։

1.2 Առկա խնդիրների առաջարկվող լուծումները

Նախատեսվում է փոփոխություններ կատարել ՀՀ կառավարության վերոհիշյալ որոշման մեջ, որով մասնավորապես կսահմանվեն անվտանգության պարբերական վերլուծության հաշվետվության մասով պահանջներ։ Անվտանգության հիմնավորման հաշվետվությունը շահագործող կազմակերպությունը ներկայացնում է միջուկային տեղակայանքի շահագործման լիցենզիա ստանալու համար, որից հետո յուրաքանչյուր տարի պլանային նախազգուշական վերանորոգման ժամանակ իրականացնում է անվտանգության վրա ազդող մի շարք աշխատանքներ՝ վառելիքի վերաբեռնավորում, մոդիֆիկացիաներ և այլն։ Անվտանգության տեսակետից կարևոր աշխատանքների իրականացման արդյունքները փոփոխությունների տեսքով արտացոլվում են անվտանգության հիմնավորման հաշվետվության մեջ:

Իսկ անվտանգության պարբերական վերլուծության հաշվետվությունը մշակվում է պարբերաբար՝ յուրաքանչյուր 5-10 տարին մեկ: Փոփոխությունների հիմք են հանդիսանում ԱԷՄԳ-ի «Ատոմային էլեկտրակայանների անվտանգության պարբերական վերլուծություն» (PERIODIC SAFETY REVIEW FOR NUCLEAR POWER PLANTS) SSG-25 անվտանգության ստանդարտը՝ հրատարակված 2013 թվականին:

2․ Կարգավորման առարկան

Վերոհիշյալ որոշման մեջ կամրագրվեն ատոմակայանի շահագործման ժամկետի երկարացման հետ կապված համապատասխան դրույթներ, կսահմանվեն պահանջներ, որոնց կատարմամբ կփաստվի, որ լիցենզավորված անձը պատրաստ է տրված լիցենզիայի հիման վրա իրականացնել ՀԱԷԿ-ի 2-րդ էներգաբլոկի անվտանգ և հուսալի շահագործումը նախագծային ժամկետից հետո։

3․ Միջոցառման իրականացումից ակնկալվող արդյունքը

Որոշմամբ կամրագրվեն պահանջներ, որոնց պահպանմամբ ապահովվում է ատոմակայանի անվտանգ և հուսալի շահագործումը նախագծային ժամկետից դուրս, միաժամանակ որոշումը կհամապատասխանեցվի ԱէՄԳ-ի՝

* «Ատոմային էլեկտրակայանների անվտանգության պարբերական վերլուծություն» (PERIODIC SAFETY REVIEW FOR NUCLEAR POWER PLANTS) SSG-25 (2013);
* «ԱԷԿ-ների ծերացման կառավարման և երկարաժամկետ շահագործման ծրագրի մշակում» (Ageing Management and Development of a Programme for Long Term Operation of Nuclear Power Plants), SSG-48 (2018); անվտանգության ստանդարտների պահանջներին։

Տեղեկանք

«Հայաստանի Հանրապետության կառավարության 2012 թվականի օգոստոսի 23-ի N 1085-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման առնչությամբ այլ իրավական ակտերի ընդունման կամ այլ իրավական ակտերում փոփոխություններ կատարելու անհրաժեշտության կամ բացակայության մասին

Վերոհիշյալ որոշման ընդունման առնչությամբ այլ իրավական ակտերի փոփոխություններ կամ այլ իրավական ակտերի ընդունման անհրաժեշտություն չկա։

Տեղեկանք

«Հայաստանի Հանրապետության կառավարության 2012 թվականի օգոստոսի 23-ի N 1085-Ն որոշման մեջ լրացում և փոփոխություններ կատարելու մասին» ՀՀ կառավարության որոշման նախագծի ընդունմամբ պետական բյուջեում եկամուտների և ծախսերի ավելացման կամ նվազեցման մասին

Վերոհիշյալ որոշման նախագծի ընդունման կապակցությամբ պետական բյուջեում եկամուտների և ծախսերի ավելացում կամ նվազեցում չի նախատեսվում։